Nekt í faðmi lögreglumanna , framtals öfundin og útlendingalögin er meðal efnis þessa vikuna . Ég verð að viðurkenna að ef ég hefði misst meðvitund vegna vímuefna í ljósabekk og rankað við mér með lögregluþjóna standandi yfir mér , hefði ég hugsað eitthvað annað en að kæra . Já núna hugsa einhverjir að ég sé að hugsa eitthvað klúrt vegna samkynhneigðar en svo er ekki . Íslenska ríkið var sýknað af kæru stúlku sem rankaði við sér úr vímunni og varð að klæða sig fyrir framan lagana verði . Ég hefði skammast mín , dröslast í flíkurnar , komið mér út aldrei farið aftur á sólbaðsstofuna og vonað að ég ætti ekki eftir að rekast á lögreglumennina aftur . Sumir bara kunna ekki að skammast sín . Nú þurfum við að setjast niður og endurskoða útlendingalög , þátttöku okkar í sáttmálum og framvegis . Í landinu eru erfiðir hælisleitendur sem hafa að hluta til gist í Reykjanesbæ við litla hrifningu íbúa . Áreiti í strætó og í sundi , búðaþjófnaður og fleira sem þessir einstaklingar tengjast og nú síðast hafði sérsveitin afskipti af hælisleitenda á Kjalarnesi . Sumir vilja ekki vera hérna og hafa reynt að smygla sér um borð í flutningaskip , en við höldum sem fastast í þessa einstaklinga . Á sama tíma erum við að stíja í sundur fjölskyldur . Í síðustu viku var karlmaður rifinn úr faðmi fjölskyldu sinnar , konu og tveggja barna og sendur úr landi . Í þessari viku var karlmanni sem giftur er íslenskri konu og á með henni tvö börn , hafnað um ríkisborgararétt . Ástæðan var að hann var tekinn fyrir of hraðan akstur . Þetta kerfi er ekki að ganga upp og tímabært að fá heildarsýn á málið með mannúð að leiðarljósi , þetta er orðið hálf kjánalegt fyrir orðstýr landsins út á við . Að veita ekki giftum einstaklingi sem búið hefur hérna í 11 ár ríkisborgararétt vegna hraðasektar er efni í grín í bandarískum grínþætti , hvað þá þegar hraðasektirnar tilheyra maka þínum . Ég verð að fara að stunda landsleikina , það eru ennþá nokkrir kroppar á lausu og þeir elstu byrjaðir að detta inn á markaðinn aftur . Það er algjör óþarfi að skila þeim þegar þeir detta út úr hópnum . Ég sé það að ég hefði átt að nema íþróttasálfræði . Annars er búið að vera frekar rólegt þessa vikuna , hálfgerð gúrkutíð , svo rólegt að birt var frétt um einhverja unga konu sem er með 15.000 fylgjendur á instagram . Sá ekki tilganginn í þeirri frétt , enda með þeim lélegri sem ég sá . Svo til að toppa daufleikann í fréttamennskunni var fjallað um það í kvöldfréttum Stöðvar 2 að viðskiptajöfrar landsins búa einna helst í Garðabæ eða á Seltjarnanesi . Þurfti virkilega að rannsaka málið eitthvað sérstaklega ? Án efa voru einhverjir á ríkisstyrk að rannsaka bú eftir efnahag . Vitið þið til þess að mikið af efnameira fólki búi í Fellunum ? Ég þekki engan ríkan í Fellunum þótt ég þekki þar mikið af góðu fólki . Það eru engin vísindi að hverfin endurspegla með einhverjum hætti efnahang íbúanna . Framtalsseðlarnir streymdu til landsmanna í vikunni . Margir brostu út að eyrum , en aðrir ekki . Það sem kemur mér alltaf spánskt fyrir sjónir , er að oftar en ekki lenda þeir sem minnst eiga á milli handanna í að endurgreiða . Hvernig stendur á því þunglamalega bótakerfi sem öryrkjar og ellilífeyrisþegar búa við , og lenda margir hverjir í að skulda – bæturnar eru vart að duga fyrir salti í grautinn , en alltaf tekst ríkinu að kroppa til baka . Annað sem fer fyrir brjóstið á mér og það er að framtal einstaklinga liggi frammi , rétt eins og gömul Séð & Heyrt blöð á biðstofum . Það ríkir launaleynd í landinu og persónuvernd . Pétur heitinn Blöndal þingmaður kom vel að orði þegar hann sagði að tekjurnar skipta engu máli , það eru skuldirnar . Þetta er laukrétt hjá honum því tekjur verða að duga fyrir skuldum og lífsviðurværinu . Þótt nágranninn þinn sé með 2 milljónir á mánuði og þú ert grænn úr öfund þá er ekki þar með sagt að hann sé með meira fé á milli handanna . Við erum skrítin á mörgum sviðum og þetta er ein hliðin , ölum á öfund og bölsýni yfir launum annarra í stað þess að standa okkur vel og gera það besta úr því sem við höfum , við græðum ekkert á að velta okkur upp úr tekjum annarra .